Savjetovanje je održano u jeku pandemije bolesti COVID-19, što je mnogim sudionicima preusmjerilo pozornost. To je stanje ublaženo produljenjem roka za javno savjetovanje i odgodom provedbe ciljanih savjetovanja s dionicima. Sastanci su se održavali na daljinu, ponekad sa zakašnjenjem.

Zbog sve očitijeg utjecaja pandemije na pacijente oboljele od raka i na skrb povezanu s rakom organizirana su tri webinara. Cilj im je bio bolje razumjeti djelovanje pandemije i steći uvid u stanje u državama članicama kako bi se to iskoristilo u pripremi plana.

2.Metodologija i instrumenti

Komisija je putem internetskih upitnika prikupila reakcije na svoj plan djelovanja i na javno savjetovanje.

Reakcije na plan djelovanja analizirane su kvantitativno i kvalitativno, strojnim učenjem i ručnom analizom, te su utvrđene teme za svaki od četiriju stupova, a posebno za četvrti, stup o znanju, podacima i znanstvenim dokazima.

Javno savjetovanje na internetu sadržavalo je zatvorena pitanja (u kojima ispitanici odabiru ponuđene odgovore) i otvorena pitanja (u kojima ispitanici sami napišu odgovor do 600 znakova). Odgovori na ovo javno savjetovanje analizirani su u MS Excelu i alatima za analizu teksta. Neki su odgovori reklasificirani prema nazivu ispitanikove organizacije i informacijama na relevantnim internetskim stranicama kako bi bila jasnija razlika između relevantnih vrsta dionika (npr. organizacije pacijenata, zdravstveni radnici itd.). Ako je to bilo potrebno radi određivanja grupiranja i učestalosti, na odgovore na otvorena pitanja primijenjeno je tematsko programiranje i grupiranje. To je bilo donekle podložno interpretaciji. Udvostručavanje otvorenih odgovora (tj. slučajeva u kojima su različiti ispitanici napisali slične odgovore na otvorena pitanja) bilo je ograničeno: takvih je bilo samo 5 % unosa).

Provedena su ciljana savjetovanja sa sljedećim dionicima: i. predstavnicima pacijenata; ii. zajednicama koje se bave rakom (znanstvene i stručne udruge); iii. europskom javnozdravstvenom zajednicom; iv. strukovnim udruženjima v. sektorom zdravstvene skrbi; i vi. međunarodnim agencijama. Dopuna tim savjetovanjima bila su četiri razgovora sa stručnjacima. Oni su pozvani na stručno savjetovanje na temelju: i. stručnosti u području raka ili djelovanja u području liječenja raka; i ii. sposobnosti da stvari sagledaju iz perspektive EU-a ili perspektive određene skupine. Prije ciljanih savjetovanja s dionicima organizatori su poslali pitanja koja su se temeljila na: i. planu djelovanja; i ii. stručnom poznavanju ispitivane skupine. Organizatori su i poticali raspravu tijekom ciljanih savjetovanja s dionicima. Nakon ciljanih savjetovanja dionicima je poslan sažetak na očitovanje. Njihove su primjedbe zatim konsolidirane i analizirane. Javnim savjetovanjem s „bazom” ostvarene su dodatne provjere i uključivost.

3.Savjetovanja

a.Povratne informacije o Komisijinu planu djelovanja

Od dionika iz 25 država članica EU-a (89 %) primljeno je ukupno 387 primjedbi, a od dionika iz zemalja izvan EU-a stiglo je deset primjedbi (11 %). Dionici koji su poslali primjedbe dolaze iz raznih sektora. Gotovo trećina odgovora (32 %) stigla je iz nevladinih organizacija (NGO), a zatim slijede javnost EU-a (23 %), poduzeća/poslovne organizacije i udruženja (22 %) te istraživačke/akademske institucije (7 %). Upadljiva je niska stopa odaziva javnih tijela (2 %).

Ispitanici su u velikoj mjeri podržali inicijativu izloženu u planu za borbu protiv raka. Izražena je posebno snažna potpora stupu prevencije (zakonodavstvo koje se odnosi na duhan i rješavanje pitanja izloženosti ekološkim rizicima na radnom mjestu), ali i ostali stupovi naišli su na odobravanje. Ispitanici su iznijeli i prijedloge za jačanje plana za borbu protiv raka. Usto, ispitanici su istaknuli i druga pitanja te predložili da se veći naglasak stavi na:

·rak u dječjoj dobi, među ostalim na inovacije u lijekovima, rad s genetskim mutacijama povezanima s rakom te strategije za skrb o osobama koje su preživjele rak,

·integraciju stvarnih dokaza i inovacija kao što je umjetna inteligencija za personaliziranu skrb,

·poboljšanje standarda osposobljavanja zdravstvenih djelatnika,

·zdravstvenu pismenost za pacijente, pružatelje skrbi i javnost,

·potrebu da svim građanima EU-a prevencija raka i skrb budu jednako dostupne,

·visokokvalitetne sustave praćenja i nadzora na razini EU-a radi izrade kvalitetnijih politika,

·razmjenu primjera dobre prakse među državama članicama EU-a.

Objavljen je sažetak tih povratnih informacija.

b.Povratne informacije dobivene javnim savjetovanjem